Robert Cutajar talab lill-Ispeaker biex issir ordni ħalli l-posta lejn id-Dar Ċentrali tkun iċċekkjata permez ta’ scanners Il-Whip tal-Grupp Parlamentari Robert Cutajar fl-aħħar jiem talab lill-Ispeaker tal-Kamra sabiex jgħaddi ordni lill-Maltapost biex din tibda tiċċekkja u teżamina l-posta kollha li tkun sejra għand il-Partit Nazzjonalista fid-Dar Ċentrali. Din it-talba saret hekk kif id-Deputat Nazzjonalista Jason Azzopardi rċieva envelope, li jidher illi kien impustat il-Ġermanja u  li spiċċa d-Dar Ċentrali. Kien l-espert kimiku tal-Qorti li kkonkluda li dan it-trab kien fil-fatt kokaina. Dan l-inċident li Azzopardi sejjaħlu ‘frame up’, qajjem tħassib fid-Dar Ċentrali hekk kif kien ċar illi l-posta ma kinitx qed tkun ‘scanned’ bil-konsegwenza li kollox seta’ jidħol u joħroġ, anke kif rajna f’dan il-każ droga. Cutajar ikkonferma mal-ILLUM li saret it-talba biex tibda tkun iċċekkjata l-posta li tasal id-Dar Ċentrali. Hu qal li min-naħa tal-Ispeaker intqal li ma jidhirx li din it-talba tista’ tkun problema. Min-naħa tiegħu ċ-Chairman tal-Maltapost ma xtaqx jitkellem fuq it-telefon u lanqas xtaq jgħaddi l-indirizz tal-email tax-xogħol tiegħu biex nagħmlu kuntatt. Ix-xiri tad-drogi online fil-fatt huwa fenomenu xi ftit jew wisq “ġdid” hekk kif diversi siti jirriklamaw il-bejgħ tad-droga, saħansitra lil individwi privati. L-għan ta’ min bagħat il-kokaina għadu mhux ċar, hekk kif il-Pulizija għaddejja b’investigazzjoni. Persuni fil-PN li tkellmina magħhom u li xtaqu jibqgħu anonimi saħqu li hija stramba kif min bagħat dan l-envelope kien jaf sew illi ittri li jintbagħtu fir-residenzi tad-Deputati jiġu ċċekkjati permezz ta’ scanners apposta, imma dawk li jaslu d-dar ċentrali le. Persuni qrib Azzopardi qalu li dan jindika li din il-biċċa xogħol setgħet kienet ġejja “minn ġewwa.” Iżda dan għalissa għadu mhux ċar, kif mhux ċar anqas jekk l-iskop kienx xi ċajta jew inkella kienx hemm l-intenzjoni li din il-kokaina tintuża biex tinkrimina lil Jason Azzopardi.